ทองคำปิดพุ่ง 10.40 ดอลล์
สัญญาทองคำตลาดนิวยอร์กปิดทะยานขึ้นกว่า 10 ดอลลาร์ หลังจีนส่งสัญญาณหนุนยูโรโซน
16 ก.พ. 2555

สัญญาทองคำตลาดนิวยอร์กปิดทะยานขึ้นกว่า 10 ดอลลาร์ หลังจีนส่งสัญญาณหนุนยูโรโซน
สัญญาทองคำที่ตลาด COMEX (Commodity Exchange) ส่งมอบเดือนเม.ย.พุ่งขึ้น 10.40 ดอลลาร์ หรือ 0.6% ปิดที่ 1,728.10 ดอลลาร์/ออนซ์ หลังจากเคลื่อนตัวในช่วง 1738.0 - 1727.8 ดอลลาร์
สัญญาทองคำทะยานขึ้นหลังจากนายโจว เสี่ยวฉวน ผู้ว่าการธนาคารกลางจีนกล่าวว่า จีนจะยังคงลงทุนในพันธบัตรรัฐบาลยูโรโซนต่อไป พร้อมทั้งส่งสัญญาณว่า จีนและประเทศตลาดเกิดใหม่ รวมถึงบราซิลและอินเดีย กำลังรอเวลาที่เหมาะสมในการให้ความช่วยเหลือยูโรโซน นอกจากนี้ นายโจกล่าวว่า จีนยังคงเชื่อมั่นในสกุลเงินยูโร
การส่งสัญญาณเรื่องความช่วยเหลือยูโรโซนของจีนได้ช่วยลดความวิตกกังวลเกี่ยวกับปัญหาหนี้ของกรีซ หลังจากมีรายงานว่ารัฐมนตรีคลังกลุ่มยูโรโซนได้ตัดสินใจยกเลิกการประชุมอย่างเป็นทางการในประเด็นการให้ความช่วยเหลือกรีซรอบที่สองเมื่อวานนี้ (15 ก.พ.) และได้เลื่อนการประชุมออกไปเป็นวันที่ 20 ก.พ. เนื่องจากผู้นำพรรคการเมืองของกรีซยังไม่ได้ท่าทีว่าจะดำเนินการตามเงื่อนไขของยูโรกรุ๊ป